รัฐบาลไทย-ข่าวทำเนียบรัฐบาล-รมช.ศธ.ติดตามนวัตกรรมต้นแบบ "เรือเก็บผักตบชวา" ของวิทยาลัยฯ การต่อเรือพระนครศรีอยุธยา แก้ไขปัญหาน้ำเสีย เทิดพระเกียรติเนื่องในโอกาสพระราชพิธีบรมราชาภิเษก
วันพฤหัสบดีที่ 14 กุมภาพันธ์ 2562
รมช.ศธ.ติดตามนวัตกรรมต้นแบบ "เรือเก็บผักตบชวา" ของวิทยาลัยฯ การต่อเรือพระนครศรีอยุธยา แก้ไขปัญหาน้ําเสีย เทิดพระเกียรติเนื่องในโอกาสพระราชพิธีบรมราชาภิเษก
พล.อ.สุรเชษฐ์​ ชัย​วงศ์​ รัฐมนตรีช่วยว่าการ​กระทรวง​ศึกษาธิการ เดินทางไปตรวจราชการแบบบูรณาการและเยี่ยมชมสาธิตการทดสอบประสิทธิภาพของเรือเก็บผักตบชวาแบบสายพานลําเลียงและแบบอัดก้อน เพื่อแก้ปัญหาน้ําเสียในคลองเปรมประชากร และคลองรังสิตพัฒนา
พล.อ.สุรเชษฐ์​ ชัย​วงศ์​ รัฐมนตรีช่วยว่าการ​กระทรวง​ศึกษาธิการ​ พร้อมด้วยนายการุณ สกุลประดิษฐ์ ปลัดกระทรวงศึกษาธิการ, นายสาโรจน์ ขอจ่วนเตี๋ยว ที่ปรึกษาด้านมาตรฐานการอาชีวศึกษาช่างอุตสาหกรรม, นายพีระพล พูลทวี ผู้ช่วยเลขาธิการคณะกรรมการการอาชีวศึกษา เดินทางไปตรวจราชการแบบบูรณาการและเยี่ยมชมสาธิตการทดสอบประสิทธิภาพของเรือเก็บผักตบชวาแบบสายพานลําเลียงและแบบอัดก้อน เพื่อแก้ปัญหาน้ําเสียในคลองเปรมประชากร และคลองรังสิตพัฒนา เมื่อวันอังคารที่ 12 กุมภาพันธ์ 2562 ณ วิทยาลัยเทคโนโลยีและอุตสาหกรรมการต่อเรือพระนครศรีอยุธยา จังหวัดพระนครศรีอยุธยา
พล.อ.สุรเชษฐ์ กล่าวว่า "ผักตบชวา" มีอัตราการเจริญเติบโตสูงมาก มีการสะสมมวลชีวภาพสูงถึง 20 กรัม น้ําหนักแห้งต่อตารางเมตรต่อวัน โดยมีอัตราการเจริญเติบโตสัมพัทธ์สูงสุดเท่ากับ 1.50% ต่อวัน หากปล่อยให้ผักตบชวาเติบโตในแหล่งน้ํา โดยเริ่มต้นจาก 500 กรัมน้ําหนักสดต่อตารางเมตร ในระยะเวลาเพียง 3 เดือนครึ่ง ผักตบชวาสามารถเจริญเติบโตและขยายพันธุ์ให้มวลชีวภาพสูงถึง 40,580 กรัม น้ําหนักสดต่อตารางเมตร ในระยะเวลา 1 ปี ผักตบชวาสามารถเจริญเติบโตให้มวลชีวภาพสูงอยู่ในช่วง 717 ตัน น้ําหนักแห้งต่อไร่ ผักตบชวาจะเจริญเติบโตสูงสุดในช่วงเดือนเมษายน และมีการเจริญเติบโตต่ําสุดในช่วงเดือนมกราคม เป็นอุปสรรคกับการสัญจรทางน้ํา
ในการนี้ ได้มอบหมายสํานักงานคณะกรรมการการอาชีวศึกษา (สอศ.) จัดทํานวัตกรรม ร่วมกับสํานักงานปลัดสํานักนายกรัฐมนตรี ตามโครงการ “จิตอาสาเพื่อการพัฒนาลําน้ํากับชีวิต บนวิถีแห่งความพอเพียง” เพื่อแก้ปัญหาผักตบชวาที่ลอยอย่างหนาแน่นอยู่ในลําน้ํา
โดยวิทยาลัยเทคโนโลยีและอุตสาหกรรมการต่อเรือพระนครศรีอยุธยา ได้คิดค้นนวัตกรรมสิ่งประดิษฐ์สร้างต้นแบบเรือเก็บผักตบชวาแบบอัดก้อนและแบบสายพานลําเลียง ซึ่งได้ออกแบบให้มีความกะทัดรัด สามารถใช้งานได้อย่างสะดวก มีความเหมาะสมกับหน้าประตูระบายน้ํา และคลองสาขา อีกทั้งสามารถขนย้ายเพื่อไปกําจัดต่อได้ง่ายขึ้น และเพื่อให้เกิดความสะดวกในเขตพื้นที่ความรับผิดชอบของจังหวัดพระนครศรีอยุธยาและกรุงเทพมหานคร ที่ประสบปัญหาจากผักตบชวาที่ลอยอยู่ในแม่น้ําลําคลอง ซึ่งเป็นอุปสรรคกีดขวางทางน้ําไหลและกีดขวางทางสัญจรของเรือขนส่งและต้องการให้เป็นคลองที่มีน้ําไหลใสสะอาด โดยคาดหวังว่าปริมาณผักตบชวาในลําคลองเปรมประชากร จะมีจํานวนลดลงอย่างเห็นได้ชัด
ทั้งนี้ ได้มีการแบ่งการวัดผลเป็นช่วง ๆ ละ 3 กิโลเมตร เริ่มตั้งแต่สถานีสูบน้ําเปรมเหนือ บางปะอิน ตําบล บางกระสั้น อําเภอบางปะอิน จังหวัดพระนครศรีอยุธยา ถึงโรงเรียนสุลักขณะ ตําบลหลักหก อําเภอเมืองปทุมธานี จังหวัดปทุมธานี รวมระยะทาง 30 กิโลเมตร
สําหรับเรือต้นแบบเก็บผักตบชวาทั้งแบบอัดก้อนและแบบสายพานลําเลียง จะแล้วเสร็จภายในสิ้นเดือนกุมภาพันธ์นี้ และพร้อมดําเนินการจัดทําต่อให้ได้เรือเก็บผักตบชวาแบบอัดก้อน 5 ลํา และแบบสายพานลําเลียงอีก 5 ลํา รวมเป็น 10 ลํา ภายในสิ้นเดือนกันยายน 2562 สําหรับเครื่องกลเติมอากาศ มีทั้งหมด 3 แบบ คือ แบบเหนือผิวน้ํา แบบใต้น้ํา และแบบผสม ซึ่ง สอศ.ได้ดําเนินการประดิษฐ์และติดตั้งไว้ที่คลองเปรมประชากรเป็นหลัก เป้าหมายคือติดตั้งทั้งสิ้น 500 เครื่อง ระยะห่างในการติดตั้ง 50 เมตร ซึ่งขณะนี้ได้ติดตั้งไปแล้ว 430 เครื่อง โดยเหลืออีก 70 เครื่องจะดําเนินการให้แล้วเสร็จภายในเดือนเมษายน 2562 นี้
โครงการ “จิตอาสาเพื่อการพัฒนาลําน้ํากับชีวิต บนวิถีแห่งความพอเพียง” ที่ สอศ.ร่วมกับสํานักงานปลัดสํานักนายกรัฐมนตรีจัดทําขึ้นนี้ เพื่อเป็นการเทิดพระเกียรติสมเด็จพระเจ้าอยู่หัวมหาวชิราลงกรณ บดินทรเทพยวรางกูร เนื่องในโอกาสพระราชพิธีบรมราชาภิเษก ซึ่งพระองค์ทรงห่วงใยประชาชนและมีพระประสงค์ที่จะสืบสาน รักษา และต่อยอดโครงการอันเนื่องมาจากพระราชดําริของพระบาทสมเด็จพระปรมินทรมหาภูมิพลอดุลยเดช บรมนาถบพิตร โดยการพัฒนาคลองเปรมประชากรให้เป็นแหล่งน้ําธรรมชาติที่มีความสะอาด ปราศจากผักตบชวาและวัชพืชทางน้ํา กีดขวางการไหลของน้ําให้คลองใช้งานได้อย่างมีประสิทธิภาพเกิดประโยชน์ สามารถไหลออกสู่แม่น้ําได้อย่างสะดวก ไร้อุปสรรค โดยเฉพาะคลองในจังหวัดพระนครศรีอยุธยาที่ไหลลงสู่กรุงเทพมหานคร อีกทั้งยังเป็นแหล่งเก็บกักและระบายน้ําในฤดูฝน
นอกจากนี้ ยังมีประโยชน์ผลพลอยได้หลายอย่างเช่น ปุ๋ย เชื้อเพลิง เยื่อสานจากผักตบชวา และการปลูกพืชน้ําอื่น ๆ เช่น ผักบุ้ง รวมทั้งการเลี้ยงปลาด้วย และยังเป็นแหล่งค้นคว้าทดลองในการนําเทคโนโลยีที่ใช้ในการเรียนการสอนมาสร้างเป็นเครื่องมือที่ช่วยรักษาสิ่งแวดล้อมให้มีความสะอาด ที่สําคัญเป็นเวทีที่เปิดโอกาสให้นักศึกษาอาชีวศึกษาได้มีองค์ความรู้ที่เรียนมาสร้างนวัตกรรมที่รักษาสิ่งแวดล้อมอีกด้วย
Written by สอศ.
Photo Credit ETVmac
Rewriter/Editor บัลลังก์ โรหิตเสถียร